
<צו למניעת העישון במקומות ציבוריים והחשיפה לעישון (שינוי התוספת לחוק), התשע"ח - 2017>
<היו"ר מירב בן ארי:>
שלום לכולם. צהרים טובים. אני פותחת את ישיבת ועדת העבודה, הרווחה והבריאות. היום ה-23 בינואר 2018, ז' בשבט התשע"ח. אנחנו נמשיך את הדיון בצו למניעת העישון במקומות ציבוריים והחשיפה לעישון (שינוי התוספת לחוק), התשע"ח-2017. 

נתחיל בגברתי היועצת המשפטית ולאחר מכן משרד הבריאות.

<שמרית שקד:>
בדיון הקודם כשדנו בצו נשארו מספר דברים פתוחים ואני מבינה מכבוד יושבת הראש שבהם אנחנו נתמקד.

יש עניין אחד שהיה בדין ודברים בין משרד הבריאות לבין הגננות. אני מבינה ממשרד הבריאות שהם הגיעו לסיכום והם מבקשים להציג אותו דווקא בתחילת הדיון.

משרד החינוך, רציתם להציג את העמדה שלכם?

<בלה רדונסקי:>
הלשכה המשפטית, משרד החינוך. אנחנו הסתייגנו בפעם שעברה מלשון הצו שמדברת על ההרחבה לעשרה מטרים מחוץ לגני הילדים ומטילה על הגננת אחריות שהיא לא סבירה. מבחינתנו סביר מאוד שאכן בתוך שטח הגן ובתוך המקום והמסגרת שנמצאת בה היא אכן יכולה וצריכה לקחת אחריות. אנחנו לא רק תומכים בזה אלא אנחנו חושבים שזה ראוי. אבל להטיל ולהרחיב את האחריות על עשרה מטרים מחוץ לגדרי הגן, כשהגננת אמורה לעסוק בחינוך הילדים ולהיות עם הילדים ולא לרוץ החוצה ולחפש ולראות האם הורים מעשנים מחוץ לגן או אוכלוסייה אחרת, להטיל את זה עליה - - -

<קריאה:>
היא לא אמורה לעשות את זה.

<בלה רדונסקי:>
 בגלל לשון החוק היום, הגננת תישא באחריות מלאה גם בעשרת המטרים האלה. על זה ההצעה שלנו הייתה לחלק את הסעיף לשני חלקים.

<היו"ר מירב בן ארי:>
אין בעיה. יש לנו כבר תשובה של משרד הבריאות. כל מה שעלה כבר ידוע. 

משרד הבריאות, בבקשה.

<נינה כהן קורן:>
הייעוץ המשפטי, משרד הבריאות. חשוב לחדד לגבי הטענה של משרד החינוך ולומר שאין לנו התנגדות כי זה לא משנה מהותית או משפטית את המצב הקיים. ההפרדה הזאת, הפירוק של הפריט של גן ילדים. בעצם מה שהתוספת מבקשת לקבוע הרחבה של האיסור על העישון מחוץ לגן אבל מבחינת האחריות של הגננת היא בתוך הגן. אם הם חושבים שזה יותר ברור לפצל את הפריט מבחינת האחריות, בסדר.
<בלה רדונסקי:>
כן. אנחנו מבקשים.

<נינה כהן קורן:>
מבחינתנו זה מקובל.

<יהודה גליק (הליכוד):>
חלוקת האחריות. בסדר.

<שמרית שקד:>
בסדר. הוחלט שהפרט שמדבר על גני ילדים יחולק. האחריות על הגן, עובדת מעון ילדים לרבות החצר, יישארו בפרט 1, וכן באזור הכניסה והיציאה, גם כן יישאר שם? ביחד עם גן ילדים תישאר החצר.

<נינה כהן קורן:>
אזור הכניסה והיציאה בטווח של עשרה מטרים, זה יהיה במשפט נפרד. החצר, המילה חצר, תישאר במשפט אחר.

<שמרית שקד:>
בסדר.

<קריאה:>
אז על מי תהיה האחריות?

<היו"ר מירב בן ארי:>
נמשיך.

<נינה כהן קורן:>
האחריות לגבי השטח של הגן והחצר, תהיה על הגננת. אחר כך על הרשות המקומית,.

<יהודה גליק (הליכוד):>
אני רוצה להבין. מי אחראי על כל האכיפה מבחוץ?

<שמרית שקד:>
האכיפה של שטחים ציבוריים של מחזיק פרטי היא על הרשות המקומית.

<משה בר סימן טוב:>
זאת הקביעה בחוק. היא לא הופיעה בתקנות.

<היו"ר מירב בן ארי:>
הפקחים של הרשות המקומית.

<שמרית שקד:>
זה כבר היום בחוק.

<משה בר סימן טוב:>
התקנות לא משנות את זה. התקנות מגדירות את האזורים.

<יהודה גליק (הליכוד):>
כמו שהם לא מיישמים את זה היום, הם ימשיכו לא ליישם את זה גם בהמשך.

<היו"ר מירב בן ארי:>
אנחנו ותומכים חושבים שהם מיישמים.

<יהודה גליק (הליכוד):>
גם אנחנו תומכים אלא שבפועל זה לא נאכף.

<יואל רזבוזוב (יש עתיד):>
קל לאכוף את זה. תמיד יש התקהלות סביב הגן כשההורים באים לאסוף את הילדים. שווה לשלוח לשם פקח פעם אחת ופעם שנייה. מספיק שאותם הורים יקבלו פעם אחת דוח, זה לא יקרה שוב.

<משה בר סימן טוב:>
אם התושבים ידרשו את זה מהרשות המקומית.

<רות דיין מדר:>
מרכז שלטון מקומי. החוק מתפצל לשני חלקים, חובת האכיפה היא גם על הבעלות, גם על הגוף שמנוהל והפיקוח הוא על ידי הרשות המקומית באמצעות המפקחים שלה. שתי דרגות של פיקוח. זה שהפקח, אם ראה או אם מישהו התקשר, מי יתקשר להגיד לו שמעשנים שם? מישהו צריך להתקשר ולהגיד לו שמעשנים שם.

<היו"ר מירב בן ארי:>
כמו שמישהו נכנס למסעדה, מתקשר.

<רות דיין מדר:>
מי מתקשר?

<היו"ר מירב בן ארי:>
הרבה פעמים אזרחים שיושבים במסעדה.

<רות דיין מדר:>
ההורים?

<היו"ר מירב בן ארי:>
כן. גם הורים, גם אזרחים מודאגים. בעיקר בכל מה שקשור לעישון היום יש מודעות מאוד גבוהה ואנשים מתקשרים. כן, אנחנו רואים את זה.

<רות דיין מדר:>
עדיין יש אחריות של המחזיק והשאלה מי כאן המחזיק.

<היו"ר מירב בן ארי:>
אנחנו אומרים שמה שנמצא בתוך הגן ובשטח, אנחנו לא נבקש עכשיו מהגננת שתצא החוצה ואם ההורה מעשן, היא תתקשר לעירייה.

<רות דיין מדר:>
זה שטח ציבורי רגיל.

<היו"ר מירב בן ארי:>
הגננת צריכה להתעסק עם הילדים. אמר כאן חבר הכנסת רזבוזוב ובצדק שיש התקהלות, אם יש אירועים כאלה, אפשר לשלוח לשם פקחים ואפשר גם מודעות של ההורים לדבר כזה.

<יהודה גליק (הליכוד):>
האם הפיצול הזה יקרה עכשיו בכל הדברים? זאת אומרת, יבוא גם בית חולים, אז מנהל בית החולים יגיד שהוא רק עד השאר ועשרת המטרים בחוץ – הרשות המקומית.

<היו"ר מירב בן ארי:>
האמת שזה נכון.

<יהודה גליק (הליכוד):>
מנכ"ל המשרד הממשלתי יגיד שהוא רק עד השער.

<היו"ר מירב בן ארי:>
זה נכון.
<יהודה גליק (הליכוד):>
כשאני בא לבית חולים סורוקה והשומר מעשן בכניסה, אני רוצה שמנהל בית החולים יגיד.

<היו"ר מירב בן ארי:>
זה משהו אחר שהוא מעשן בכניסה.

<יהודה גליק (הליכוד):>
למה זה משהו אחר?

<היו"ר מירב בן ארי:>
כי זה חלק משטח בית החולים.

<יהודה גליק (הליכוד):>
עשרה מטרים זה לא קילומטר. עשרה מטרים, תבינו, זה מכאן עד לשם.

<היו"ר מירב בן ארי:>
כן, אבל זה עדיין לא בתוך השטח שלו מבחינה משפטית.

<יהודה גליק (הליכוד):>
כלומר, מנהל בית החולים לא יוכל להעיר לבן אדם שמעשן בכניסה לבית החולים? הוא יגיד שהוא מחוץ לקו?

<היו"ר מירב בן ארי:>
הוא עובד של בית החולים.

<משה בר סימן טוב:>
בוודאי שהוא יוכל. הוא יכול לומר לו שעל פי החוק במדינת ישראל, כאן אסור לעשן.

<קריאה:>
השאלה אם זאת האחריות שלו.

<היו"ר מירב בן ארי:>
חברת האבטחה מקבלת כסף מבית החולים.

<יהודה גליק (הליכוד):>
הפיצול הזה יקרה עכשיו בכל הדברים?

<היו"ר מירב בן ארי:>
הדיון הסתיים. אנחנו ממשיכים.

<רות דיין מדר:>
אנחנו יוצרים כאן מצב חדש שכיום לא נמצא בחוק. כדאי שנדע את זה. היום האחריות היא של המחזיק ובשטח שנקבע שהוא אחראי. מה אנחנו אומרים היום? הגננות אחראיות רק על מה שנמצא בשטחן. בסדר גמור. אבל אם החלטת שגם מבחוץ - - -

<משה בר סימן טוב:>
המחזיק של הגן הוא השלטון המקומי.

<היו"ר מירב בן ארי:>
העירייה.

<משה בר סימן טוב:>
על פי רוב.

<רות דיין מדר:>
אני לא יודעת אם הגננת היא הבעלים או לא.

<היו"ר מירב בן ארי:>
מי שמחזיק את הגנים במדינת ישראל היום, בטח מגיל שלוש, זאת הרשות המקומית.

<רות דיין מדר:>
בסדר, היא הבעלים.

<היו"ר מירב בן ארי:>
את עכשיו עוד יותר מחדדת לי את העניין. בטח שאת אחראית מבחוץ. עכשיו את מדברת אתי על משפחתונים.

<רות דיין מדר:>
אז כן הגננת תתקשר? את צודקת, הרשות המקומית היא הבעלים של הגן. את צודקת.

<היו"ר מירב בן ארי:>
וגם מחוץ לגן.

<רות דיין מדר:>
הגננת מקבלת שכר מהרשות המקומית. היא צריכה להתקשר? היא הבעלים. היא המחזיק. היא צריכה להתקשר או לא?

<משה בר סימן טוב:>
היא יכולה להתקשר.

<היו"ר מירב בן ארי:>
היא יכולה להתקשר.

<רות דיין מדר:>
אין יכולה. יש אחריות. 

<היו"ר מירב בן ארי:>
היא לא חייבת.

<רות דיין מדר:>
אין בחוק לא חייבת. 

<היו"ר מירב בן ארי:>
בטח שבחוק יש לא חייבת.

<רות דיין מדר:>
לא. 

<היו"ר מירב בן ארי:>
זה יתרון חוקיות המינהל.

<רות דיין מדר:>
יושבת ראש הוועדה, החוק מדבר בצורה ברורה והיועצת המשפטית של משרד הבריאות יכולה להסביר. 

<היו"ר מירב בן ארי:>
היא לא צריכה להסביר את זה.

<רות דיין מדר:>
אז היועצת המשפטית של הוועדה תסביר.

<מיכאל פינטו:>
גברתי, אני מבקש להבהיר את עמדת הסתדרות המורים.

<שמרית שקד:>
העמדה של משרד הבריאות כפי שאני דיברתי אתם גם לפני כן מבוססת על הפרשנות של סעיף 2(א) לחוק הקיים היום. החוק אומר שהמחזיק של מקום ציבורי חייב לפקח ולעשות כל שניתן למניעת עבירות בתחום המקום הציבורי שבאחזקתו. כלומר, כל אחד אחראי על המקום הציבורי שבאחזקתו.

<משה בר סימן טוב:>
את זה את קוראת מהחוק.

<שמרית שקד:>
אני קוראת מהחוק.

<נינה כהן קורן:>
ההרחבה של עשרה מטרים היא בראש ובראשונה כדי להחיל את האיסור על העישון עצמו, לפני שאנחנו מדברים בהיבט של האחריות של המחזיק. איך זה משליך על המחזיק, זה בתוך השטח שהוא המחזיק לגביו.

<רות דיין מדר:>
מי אחראי על עשרת המטרים? מי המחזיק בעשרה מטרים?

<היו"ר מירב בן ארי:>
השלטון המקומי.

<רות דיין מדר:>
השלטון המקומי אחראי על כל העיר. 

<היו"ר מירב בן ארי:>
את אחראית גם על הגנים.

<רות דיין מדר:>
אז מה, נשים פקח בכל גן?

<היו"ר מירב בן ארי:>
אף אחד לא ביקש ממך שתשימי פקח בכל גן.

<רות דיין מדר:>
אבל אם אני המחזיק, אני צריכה לעשות כל שאני יכולה על מנת לוודא שלא יהיה עישון. 

<היו"ר מירב בן ארי:>
זה מה שאת צריכה לעשות בכל העיר.

<רות דיין מדר:>
לא. אני לא יכולה להיות אחראית על כל העיר. אני אחראית לפקח במקום שבא - - -
<שמרית שקד:>
צריכה לנקוט אמצעים סבירים.

<רות דיין מדר:>
יותר מסבירים. שעשה ככל יכולתו. תקריאי לה את הסעיף עד הסוף.

<היו"ר מירב בן ארי:>
אני קוראת.

<רות דיין מדר:>
זה לא סביר. מי יקבע מה סביר? בית משפט על כל תביעה?

<היו"ר מירב בן ארי:>
אני לא יכולה לדבר כשאת כל הזמן מדברת.

<רות דיין מדר:>
בסדר, אבל צריך לשים את הבעיה.

<היו"ר מירב בן ארי:>
לא. כנראה שהייתי יותר מדי נחמדה. מעכשיו תדברי בזכות דיבור. אי אפשר כך. גם הפרוטוקול לא מבין כלום ממה שאת אומרת וגם את מפריעה. היחידים שיכולים להעיר כאן בקריאות ביניים אלה חברי כנסת, עם כל הכבוד לתפקיד שלך בשלטון המקומי. עכשיו תני לי לקרוא כי גם למדתי חמש וחצי שנים משפטים ואני יכולה לקרוא הצעת חוק.

"פנה לאדם מעשן או המחזיק סיגריה, סיגרילה, נרגילה, סיגר או מקטרת שהם דלוקים במקום ציבורי, בין בעצמו ובין באמצעות אחר מטעמו, לחדול מהמעשה האסור או נקט אמצעים סבירים כדי להבטיח מניעת עבירות לפי סעיף (א) ו-(ב)".

אני לא יודעת מאיפה המצאת את הסוף של החוק. אנחנו ממשיכים.

<שמרית שקד:>
אנחנו חוזרים לפרט 1 שגם כן נשארו בו סוגיות פתוחות. אנחנו מציגים כאן איזה נוסח מעט שונה מהנוסח שהיה בדיון הקודם. אני מקווה ששיפרנו את הנוסח וגם הטמענו מעט מן ההערות שנשמעו בדיון.

"בפרט 1, אחרי "או למחול" יבוא:

וכן מקום תחום שבו מתקיימת התקהלות מאורגנת של בני אדם לשם עריכת אירוע תרבות".

<יהודה גליק (הליכוד):>
למה צריך את המשפט הזה? למה לא מספיק התקהלות מאורגנת של בני אדם?

<היו"ר מירב בן ארי:>
תן ליועצת המשפטית לסיים ונקשיב להערותיך הנבונות.

<שמרית שקד:>
"והכול במועד קיום האירוע או בתכוף לו".

אני רוצה לציין שתי הערות שנשמעו בדיון הקודם והן נשארו כאן בצריך עיון. קודם כל, הערה אחת שהתקבלה היא שהורחב העניין הזה. בדיון הקודם דובר רק על הופעה ועכשיו אנחנו מדברים על עריכת אירוע תרבות שזאת בעצם הגדרה הרבה יותר רחבה מהופעה.

<היו"ר מירב בן ארי:>
כל אירוע תרבות. פסטיבל גולדסטאר? נלך למקרה הקיצוני.

<יהודה גליק (הליכוד):>
אם זה אירוע פוליטי?

<היו"ר מירב בן ארי:>
לא משנה. פסטיבלים.

<יהודה גליק (הליכוד):>
למה צריך להיות אירוע תרבות?

<היו"ר מירב בן ארי:>
ציינתי את המקרה היותר ברור.

<יהודה גליק (הליכוד):>
מתקיימת התקהלות מאורגנת של בני אדם. למה צריך את ההמשך? מה אכפת לי לשם מה הם התכנסו.

<היו"ר מירב בן ארי:>
מה נשאר לך פתוח בפעם הקודמת?

<שמרית שקד:>
בדיון הקודם הוחלט בוועדה להחיל את זה על – שני הדברים שנשארו בצריך עיון, מה שסימנתי בצריך עיון.

<היו"ר מירב בן ארי:>
זאת אומרת, כל התקהלות מאורגנת. זאת אומרת, גם אנשים הולכים לפסטיבל בנגב, מידבר. חבר'ה כאלה שהולכים לפסטיבל או שנטי במדבר. לא הייתי באירועים האלה ואני רק קוראת ב"הארץ" ביקורות. יש לי חברים שהולכים לאירועים כאלה. אתה אומר לי שכל התקהלות מאורגנת של אנשים באזור תחום, אתה אוסר? זו שאלה משפטית.
<יהודה גליק (הליכוד):>
למה האירוע שאת מדברת עליו הוא לא אירוע תרבות?

<היו"ר מירב בן ארי:>
לא אמרתי שהוא לא אירוע תרבות. אמרתי רק שאופי האוכלוסייה.

<יהודה גליק (הליכוד):>
ברגע שאת אומרת לשם משהו, אתה מצמצם.

<היו"ר מירב בן ארי:>
אתה אומר שכל התקהלות מאורגנת.

<יהודה גליק (הליכוד):>
כל התקהלות מאורגנת.

<היו"ר מירב בן ארי:>
אנשים הולכים לחגוג יום הולדת בפארק, שלושים אנשים.

<קריאה:>
הפגנה. 

<היו"ר מירב בן ארי:>
לדעתי זאת היסחפות. אתה אומר גם הפגנה.

<קריאה:>
בהפגנה יעשנו, עם הצפיפות?

<יהודה גליק (הליכוד):>
מותר לי למות כי באתי להפגנה? אני לא מבין. אנחנו כאן מדברים על חיי אדם. מדברים כאן על משהו שהורג. מדובר במשהו שהורג אותי ואני לא מעשן. אני באתי, אני צריך עכשיו למות בגלל שהחלטת שזה לא אירוע תרבות. אני לא מבין. כל אירוע התארגנות, אתה רוצה לעשן – תלך.

<היו"ר מירב בן ארי:>
הסתדרות הרופאים, רצית להתייחס.

<מיכאל פינטו:>
הסתדרות המורים, גברתי.

<היו"ר מירב בן ארי:>
כבר עברנו את הגנים.

<מיכאל פינטו:>
אני המתנתי בסבלנות רבה, כפי שגברתי אמרה. המתנתי באופן מנומס כאיש חינוך ואני אשמח לומר את דבריי.

<היו"ר מירב בן ארי:>
אתה רוצה לדבר על הגנים?

<מיכאל פינטו:>
בוודאי. אני המתנתי בסבלנות רבה.

<היו"ר מירב בן ארי:>
בסדר. דבר על הגנים ואז נמשיך.

<מיכאל פינטו:>
אני שמח לייצג באופן נאמן את מערכת החינוך בסובלנות. 

<היו"ר מירב בן ארי:>
תציג את עצמך.

<מיכאל פינטו:>
אני יושב ראש הסתדרות המורים, גוש דן. בתפקידי אני גם מכהן כמנהל בית ספר במדינת ישראל, חטיבה צעירה ובתפקידי הקודם הייתי מנהל מחלקת גני ילדים.

אני רוצה להבהיר באופן מדויק ואני שמח שהבהרת את זה - עשית את זה באמת בצורה נפלאה – כי הסתדרות המורים, ואני חייב להדגיש, מתנגדת באופן מוחלט להטלת האחריות על עובדי ההוראה. חלה אחריות חד משמעות בעניין הזה ואנחנו לא ניתן יד.

<היו"ר מירב בן ארי:>
אנחנו כוועדה הגענו לזה.

<מיכאל פינטו:>
נפלא. באשר לרשות המקומית, יש לקחת בחשבון – אגב, גם אני, עת הייתי מנהל מחלקת גני ילדים, ידעתי בדיוק את האחריות שלי ולכן חייבת להיות הבהרה בחוק בעניין עובדי הוראה, הגננות, שזה לא יהיה באחריותן של הגננות. חד משמעית.

<היו"ר מירב בן ארי:>
אנחנו מסכימים.

<מיכאל פינטו:>
אך ורק באחריות הרשות המקומית. אני בהחלט מסכים שעניין שטח הגן, חצר הגן, האחריות המלאה של הגננות אבל מעבר לשער, ולו סנטימטר אחד, האחריות צריכה להיות ברורה וחד משמעית: לא על ידי עובדי ההוראה. זה חייב להיות מובהר בתיקון לחוק. תודה.

<היו"ר מירב בן ארי:>
אדוני, מר פינטו היקר, תודה רבה. החלטה התקבלה בוועדה.

אני רוצה לשמוע את הסתדרות הרופאים על העניין הזה של ההתקהלות המאורגנת של בני אדם. 
<חגי לוין:>
שלום לחברת הכנסת מירב בן ארי. זה עלה גם בדיון הקודם. זה עלה קודם כל בהקשר שבן אדם הולך להופעה במקום ציבורי, ואני גם יכול להגיד מניסיוני האישי, מעשנים עליו כשהוא מחכה בתור לבדיקה ביטחונית ואין לו מה לעשות. הוא צריך לספוג את העשן שפוגע באופן ישיר וברור בבריאותו. זה נזק בריאותי של ממש. הוא שילם במיטב כספו, נמצא בהופעה, בתוך ההופעה בן אדם מעשן לידו ואין לו מה לעשות. הוא חייב לספוג את העישון. לכן בהתקהלות מאורגנת של בני אדם, במקום ציבורי, וזה לא משנה אם זה להפגנה או לתפילה או לכל אירוע אחר, זה לא משנה מה תכלית האירוע, צריך להגן על אנשים שבמקום תחום – אנחנו היינו רוצים שזה יהיה גם מקום לא תחום - התקהלות מאורגנת, זו החלטה שמצמצמת ובגלל שזה מצומצם, לא צריך לצמצם עוד יותר ולומר לשם עריכת אירוע תרבות. אירוע ספורט הוא אירוע תרבות? יש את שרת התרבות והספורט.

<היו"ר מירב בן ארי:>
אבל יש לך אגף ספורט ואגף תרבות. זה לא אותו דבר.

<יהודה גליק (הליכוד):>
במשחק כדורגל אפשר לעשן?

<חגי לוין:>
לגבי הסעיפים בצריך עיון. בן אדם יכול לצאת, אם הוא רוצה, לעשן בחוץ ולכן אזור הכניסה והיציאה, זה מאוד חשוב שגם כאשר אתה מחכה בתור לבדיקה הביטחונית, לא תהיה חשוף.

<היו"ר מירב בן ארי:>
זה כתוב. וכן באזור הכניסה או היציאה מהמקום.

<חגי לוין:>
הדבר השני הוא ביום. באותו יום מתחילים להתארגן. עובדים שם כמה שעות וכבר מתחילים להתארגן. יש שם עובדים שעובדים, יש אנשים שמתחילים להיכנס וזה לא יכול להיות רק בזמן ההופעה אלא לפעמים אתה מחכה במקום שעה לפני ההופעה. לכן הציע אחד מחברי הכנסת בדיון הקודם שזה יהיה ביום ההופעה. ברגע שמתחילים לתחום את האזור, זהו, זה האזור.

<היו"ר מירב בן ארי:>
משרד הבריאות.

<נינה כהן קורן:>
גם אחרי שיחות עם הייעוץ המשפטי של הוועדה, זה נראה לנו מרחיב מדי וגם פוגע בוודאות לקבוע ביום של האירוע. זאת אומרת, זה משעה 7:00 בבוקר או בלילה לפני, יצטרכו לאכוף בשביל הופעה.

<יהודה גליק (הליכוד):>
אני חושב שצריך לומר מועד בתכוף לו. זה נשמע לי סביר.

<היו"ר מירב בן ארי:>
כן. גם לדעתי. הרציונל הוא לא לפגוע בקהל שמגיע. חגי, אנחנו נקבל את הכניסה והיציאה. 

<שמרית שקד:>
אני אבהיר. אני מבינה שקיבלנו החלטה שאנחנו הולכים על מועד קיום האירוע. 

<היו"ר מירב בן ארי:>
כן.

<יהודה גליק (הליכוד):>
ואנחנו מורידים גם את לשם עריכת אירוע תרבות.

<היו"ר מירב בן ארי:>
לא. רגע.

<שמרית שקד:>
אני רק אסביר מה הייתה המוטיבציה לשינוי הזה. מכיוון שמדובר כאן בעבירה פלילית, היה לנו חשש שבעצם ברגע שבן אדם מגיע לאירוע, האירוע עוד לא התחיל, הוא מתחיל בערב, בעצם כבר כשהוא נמצא שם בבוקר יש איסור עישון והוא לא יכול לדעת את זה.

<היו"ר מירב בן ארי:>
לא.

<יהודה גליק (הליכוד):>
מועד ותכוף לו. את זה קיבלנו.

<היו"ר מירב בן ארי:>
לגבי הכניסה והיציאה.

<יהודה גליק (הליכוד):>
גם בסדר.

<היו"ר מירב בן ארי:>
עשרה מטרים.

<שמרית שקד:>
אני רוצה לומר שכן היה לנו חשש לגבי הנושא של אזור הכניסה והיציאה למקום התחום. מכיוון שאנחנו מדברים לא על מבנה מסודר שיש לו כניסות ויציאות אלא יכול להיות איזשהו סרט סימון של התחימה של המקום, אני לא בטוחה שבכלל רלוונטי לדבר במקומות האלה. לפעמים זה יכול להיות בחוף הים, זה יכול להיות באיזה יער.
<היו"ר מירב בן ארי:>
למרות שהיום רואים את זה בכל סידור.

<יהודה גליק (הליכוד):>
אם זה לא יהיה רלוונטי, זה לא יהיה רלוונטי.

<היו"ר מירב בן ארי:>
בכל מקום שיש סידורי ביטחון, יש כניסה ויציאה.

<שמרית שקד:>
נשאיר את זה?

<היו"ר מירב בן ארי:>
כן.

<משה בר סימן טוב:>
אני הצעתי להשאיר את התרבות. אפשר להוסיף ספורט. תרבות או ספורט.

<יהודה גליק (הליכוד):>
למה? אם אנשים באים להתפלל? 

<רות דיין מדר:>
בהלוויה המונית בה מעשנים? זה גם מקום תחום.

<היו"ר מירב בן ארי:>
ניתן למנכ"ל להתייחס כי הוא צריך לעזוב. אני רוצה לשמוע את ההתייחסות שלו.
<משה בר סימן טוב:>
הדיון שהיה לנו כאן הוא שאם אנחנו לא עושים כאן איזושהי קפיצה גדולה מדי ומייצרים איזה שהן הוראות שאו שיהיו לא ברורות או שבסוף לא תאכפנה כי זה יהיה קצת אמורפי. זה דיון. אפשר להחליט אחרת. 

<היו"ר מירב בן ארי:>
תגיד לי, מי אחראי על האכיפה באירוע תרבות?

<משה בר סימן טוב:>
השלטון המקומי אחראי על הדבר הזה. אירוע צריך להיות באזור תחום.

<היו"ר מירב בן ארי:>
אירוע תחום.

<משה בר סימן טוב:>
זה באזור תחום. 

<היו"ר מירב בן ארי:>
נכון.

<משה בר סימן טוב:>
הלוויה היא לא אזור תחום. גם תפילה בפארק הירקון לא. גם אם נגדיר את זה כך, זה לא יהיה. אני רוצה שיהיה משהו שיהיה ברור גם לשלטון המקומי מה הוא צריך לעשות. אפשר להוריד את המילה תרבות. אפשר להגיד אירוע אבל זה נראה לי קצת יותר מדי.

<יהודה גליק (הליכוד):>
התקהלות מאורגנת.

<היו"ר מירב בן ארי:>
לא. זה רחב מדי.

<משה בר סימן טוב:>
לכן הצעתי תרבות ולהוסיף לזה ספורט.

<מוסי רז (מרצ):>
מישהו עומד על אי תנועה ומעשן כשיש שם חמישים אנשים. זה נשמע הגיוני שהוא יעשן שם? אני מחכה לרמזור ירוק.

<היו"ר מירב בן ארי:>
אבל זה לא תחום.

<משה בר סימן טוב:>
זה לא תחום. זה אירוע באזור.

<היו"ר מירב בן ארי:>
אני אמרתי משהו בדיון הראשון שניהלתי בבוקר. אנחנו לא צריכים ללכת למקרים החריגים. אנחנו צריכים ללכת לכלל. זה תפקיד החקיקה. לא לבוא ולהסתכל על זה שעומד על אי תנועה ומעשן סיגריה. צריך להסתכל על כלל האנשים שנפגעים מהעישון. אתה לוקח אותי למקרים קיצוניים.
<קריאה:>
ההופעה היא המקרה הקיצוני.

<יהודה גליק (הליכוד):>
יש כאן הגבלה. ההגבלה היא התקהלות מאורגנת. אם קבוצת אנשים סתם במקרה התקבצה, התקבצה. ברגע שהיא מאורגנת, כמו שהמארגן צריך לדאוג שתהיה שם שמירה וסדרן, הוא צריך לדאוג שלא יעשנו שם.

<היו"ר מירב בן ארי:>
יהודה היקר, ההערה שלך נאמרה פעם שלישית. דיברת על כך שאתה רוצה להחריג כל אירועים.

<יהודה גליק (הליכוד):>
לא להחריג. לכלול.

<היו"ר מירב בן ארי:>
אמרת כל האירועים. אני אישית מסכימה עם משרד הבריאות שצריך להיות לשם עריכת אירוע תרבות. 

<יהודה גליק (הליכוד):>
ואם האירוע פוליטי? באירוע פוליטי מותר לעשן?

<היו"ר מירב בן ארי:>
לא. אם זה אירוע סגור, לא.

<יהודה גליק (הליכוד):>
לא. זה אירוע פוליטי בחוץ.

<היו"ר מירב בן ארי:>
אני אומרת לך שאם אני אקבל את עמדת משרד הבריאות, אם אני רואה שזה כל כך חשוב לך, אני מוכנה להתייעץ על זה עם יושב ראש הוועדה. אני אישית חושבת שצריך להשאיר את זה כמו שזה, כפי שאומר משרד הבריאות. בגלל הנושא שלך ובגלל שאנחנו גם כך כנראה לא נצביע היום בגלל לוחות הזמנים – הייתי צריכה להתחיל את הדיון ב-12:39 אבל התחלתי אותו ב-13:15. אנחנו מתקדמים ועל זה אני מוכנה להתייעץ. אני מקבלת את עמדת משרד הבריאות.

<יהודה גליק (הליכוד):>
לא הייתה כאן עמדה. שמעתי כאן את המנכ"ל. הוא אמר שאין לו התנגדות.

<היו"ר מירב בן ארי:>
לא. אני שמעתי. אני רוצה להעביר את ההחלטה, אם זה אירוע תרבות או לא, ליושב ראש הוועדה. ברשותכם, אני רוצה להמשיך.

<לילך וגנר:>
משרד המשפטים. אני מהמחלקה הפלילית. אנחנו מדברים על עבירה פלילית ויש עקרונות שצריך לעמוד בהם. כרגע המבנה של החוק והתוספת והצו הוא מבנה מאוד כזואיסטי שמוגדרים מקומות ספציפיים ברמת דיון מאוד גבוהה, המקומות שאסור לעשן בהם. זה המבנה הקיים. אנחנו מתלבשים על סעיף שעוסק באירועי תרבות ובהרצאות ולתוכו אפשר להכניס גם את ההצעה כאן. אם רוצים לפתוח את זה למקומות נוספים, למשל אירועי ספורט, יש סעיפים אחרים שעוסקים בהם. אצטדיונים. זה לא המקום כרגע לפתוח את זה.

מבחינה עקרונית ליצור איזה סעיף כללי שהופך כל התקהלות - - -

<יהודה גליק (הליכוד):>
מאורגנת.

<היו"ר מירב בן ארי:>
בדיוק, אבל יש לך כללים באצטדיוני כדורגל. יהודה, אתה הבהרת את הנקודה שלך ובא משרד המשפטים ונותן את העמדה שלו. תכף שלטון מקומי תצעק, ובצדק, הפעם אני מצדיקה אותה, ותאמר שזה פרוץ מדי. לכן לא כל התקהלות תחומה כרגע -- -

<יהודה גליק (הליכוד):>
לא תחומה. מאורגנת. 

<היו"ר מירב בן ארי:>
זה לא משניה.

<יהודה גליק (הליכוד):>
כתוב מאורגנת. התקהלות מאורגנת.

<היו"ר מירב בן ארי:>
אבל מקום תחום.

<יהודה גליק (הליכוד):>
מקום תחום. התקהלות מאורגנת.

<היו"ר מירב בן ארי:>
הנה משרד המשפטים אומר לך שזה בלתי אפשרי.

<לילך וגנר:>
זה ודאי לא מתאים לסעיף הספציפי הזה, למבנה כרגע של התוספת שמתייחסת למקומות מאוד מסוימים, ליצור מין חריג כזה שיחול על כל התכנסות שהיא - - -

<יהודה גליק (הליכוד):>
לא. התקהלות מאורגנת.

<לילך וגנר:>
התקהלות מאורגנת זה מונח שלא מספיק. אירוע תרבות שנכלל בהצעה.

<יהודה גליק (הליכוד):>
כנס פוליטי. אין לי בעיה לכנסים פוליטיים. 

<היו"ר מירב בן ארי:>
אני מסתכלת על החוק. פסטיבלים. קולנוע זה תרבות. עוד הערות? אני רוצה לקבל את הנוסח של משרד הבריאות לאור העובדה שיש כאן חברי כנסת - - -

<יהודה גליק (הליכוד):>
באירוע פוליטי מותר להרוג אותי. זאת התקהלות מאורגנת. מה הסיפור? 

<אביטל פאטו בן ארי:>
האגודה למלחמה בסרטן. אני רוצה לדבר על אותו סעיף אבל אני רוצה לדבר על מועד קיום האירוע. אני רוצה לחזור לנקודה הזאת. דיברנו על זה גם בפעם הקודמת. מועד קיום האירוע, זה מאוד מגביל. אני חוזרת למה שדיברנו קודם. תחשבו למשל על הופעה בפארק הירקון. ההופעה מתחילה ב-9:00 בערב - - -

<היו"ר מירב בן ארי:>
אמרנו בתכוף לו.

<אביטל פאטו בן ארי:>
מה זה אומר בתכוף לו?

<היו"ר מירב בן ארי:>
גברתי מהאגודה שאני מכבדת אותך מאוד ואת עבודתכם החשובה, אנחנו כבר התקדמנו משם. יש אנשים שנמצאים במקום, שעובדים. דיברנו. אפילו לא אמרנו במועד אלא אמרנו בתכוף לו. זה מספיק רחב ואנחנו רוצים להשאיר את זה כך, ברשותך.

<שמרית שקד:>
המנכ"ל אמר הערה, עת שוחחנו, וגם שמעתי מנציג משרד הבריאות שגם דיבר על הנושא הזה שאולי אנחנו צריכים להבהיר שמדובר על אירוע שתחום ולא על מקום תחום. כלומר, תחמו את המקום בו מתקיים האירוע. אם זה מקובל עליך, אנחנו אולי נשקול את התיקון הזה בנוסח.

<היו"ר מירב בן ארי:>
שהאירוע תחום.

<שמרית שקד:>
בדיוק. שתחמו את האירוע ולא דווקא את המקום.

<אודי קלינר:>
יש הופעה בפארק ולא כל הפארק תחום.

<היו"ר מירב בן ארי:>
ברור. אין בעיה. זה הגיוני.

<יהודה גליק (הליכוד):>
מה הוחלט?

<היו"ר מירב בן ארי:>
אני מקבלת את העמדה של משרד הבריאות. 

<יהודה גליק (הליכוד):>
הסתייגות.

<היו"ר מירב בן ארי:>
חבר הכנסת יהודה גליק, אתה לא יכול להגיש הסתייגות לצו. זה לא חוק.

<יהודה גליק (הליכוד):>
מי מחליט?

<היו"ר מירב בן ארי:>
"ההסתייגות" שלך היא לדבר עם יושב ראש הוועדה. אני מקבלת את ההמלצה של המשרד. בכל מקרה, אתה יכול לדבר אתו. טכנית אתה לא יכול להוסיף הסתייגות לצו. לכן אתה מוזמן לדבר עם יושב ראש הוועדה. אמרתי לך, אני לא אצביע היום על הצו. אני משאירה את זה כמו שזה.

<עמוס האוזנר:>
אני יושב ראש המועצה למניעת העישון ומנסח הרבה מן החוק הזה למניעת העישון. 

<היו"ר מירב בן ארי:>
זה צו.

<עמוס האוזנר:>
לא. יש חוק.

<היו"ר מירב בן ארי:>
חוק הראשוני.

<עמוס האוזנר:>
גם הרבה מן התקנות וגם החוק שמחייב את משרד הבריאות. גברתי היושבת ראש, המילה תרבות מחייבת את הפקח לבדוק את מטרת האירוע. אנחנו עוסקים כאן באמת בחוק פלילי. אם אנחנו הולכים לבדוק את מהותו של האירוע ומטרתו, האם הוא אירוע תרבותי או אירוע בלתי תרבותי, אנחנו מטילים את זה דווקא על הפקח, משימה שהיא לא כל כך מוצלחת.

לכן אני הייתי מציע, לאו דווקא לצורך ההרחבה, גם לצורך הצמצום, המילה תרבות איננה מתאימה בחוק פלילי. זה חוק פלילי. המילה תרבות לא מתאימה כאן. מה זה תרבות? 

<יהודה גליק (הליכוד):>
התקהלות מאורגנת.

<עמוס האוזנר:>
כן.

<היו"ר מירב בן ארי:>
גברתי מהשלטון המקומי, מה את אומרת?

<רות דיין מדר:>
אני מסכימה. המילה תרבות היא בעייתית.

<עמוס האוזנר:>
איך אפשר לאכוף תרבות? 

<רות דיין מדר:>
מתחמי בילוי הם תרבות?

<היו"ר מירב בן ארי:>
זה מה שאני שאלתי.

<רות דיין מדר:>
שיגיד לנו משרד המשפטים מה תרבות ומה לא. נשאל את מירי רגב מה תרבות ומה לא.

<היו"ר מירב בן ארי:>
איפה נציגת משרד המשפטים?

<קריאה:>
היא יצאה.

<היו"ר מירב בן ארי:>
נציגות משרד המשפטים צריכה להיות כאן לכל האורך כי בסוף כל השאלות כאן הן משפטיות. 

<קריאה:>
אני אקרא לה.

<היו"ר מירב בן ארי:>
כן. תקראי לה בבקשה שתחזור.

<שמרית שקד:>
אני א ומרת שאם תרצו, אנחנו יכולים להשתמש בדוגמאות שיש היום בסעיף שמדברות על קולנוע, תיאטרון, הופעות, קונצרטים, אופרה או מחול ואז להבהיר את זה, שכל אלה.

<היו"ר מירב בן ארי:>
זאת רשימה סגורה?

<שמרית שקד:>
זאת רשימה סגורה.

<קריאה:>
הדברים האלה בדרך כלל הם במקום סגור.

<חגי לוין:>
זה מתאים למקום סגור. זה לא מתאים לאירועים שמתקיימים.

<היו"ר מירב בן ארי:>
אבל רוצים לקחת את מה שנעשה בפנים, בחוץ. כמו אופרה בפארק, כמו דרייב אין, סרט שעושים. 

<חגי לוין:>
זה מאוד מצמצם.

<היו"ר מירב בן ארי:>
יש לך רשימה סגורה. גם משרד המשפטים אומר וגם השלטון המקומי אומר שהם חייבים הגדרות כי אם לא, זאת עבירה פלילית. 

<יהודה גליק (הליכוד):>
אירוע מאורגן.

<היו"ר מירב בן ארי:>
לא. אתה לא יכול לעשות אירוע מאורגן. אתה טועה כי אירוע מאורגן הוא הגדרה שהיא פרוצה לכל עבר וזו עבירה פלילית.

<יהודה גליק (הליכוד):>
כמו שאתה אומר שבאירוע מאורגן צריך סדרן. ברגע שאני מארגן, אני אחראי.

<חגי לוין:>
יריד הספרים בשבוע הספר.

<היו"ר מירב בן ארי:>
לא. זה לא כי זה לא ברשימה.

<יהודה גליק (הליכוד):>
מותר לעשן ביריד הספרים?

<היו"ר מירב בן ארי:>
תכניס את שבוע הספר.

<חגי לוין:>
זה לא אירוע תרבות?

<היו"ר מירב בן ארי:>
אבל זה לא ברשימה. 

<חגי לוין:>
אנחנו ב-2018. אנחנו לא ב-1983.

<היו"ר מירב בן ארי:>
הרשימה היא רשימה סגורה. כדי שהפקחים יודעים בדיוק היכן הם נכנסים והיכן לא. זו עבירה פלילית.

<יהודה גליק (הליכוד):>
אל תפילי את זה על הפקח. תגידו כל אירוע מאורגן.

<היו"ר מירב בן ארי:>
אתה אומר לו כל אירוע המוני, אתה מפיל על הפקח להגיד את התחום האפור.

<יהודה גליק (הליכוד):>
לא. אם אתה כותב אירוע תרבותי, צריך לחשוב זה כן תרבות או לא תרבות.

<היו"ר מירב בן ארי:>
חבל על הזמן. יש כאן רשימה סגורה. תקריאי את הרשימה.

<שמרית שקד:>
קולנוע, תיאטרון, הופעות, קונצרטים, אופרה, מחול. 

<חגי לוין:>
וכן חדר או אולם המשמש לדיון, להרצאה או לישיבות. כלומר, כל הרצאה.

<היו"ר מירב בן ארי:>
לא. דיברתי על מה שבחוץ.

<חגי לוין:>
זה בחוק. באותו סעיף.

<שמרית שקד:>
אני התכוונתי לאירועי תרבות שמנויים בסעיף.

<חגי לוין:>
אבל זה באותו סעיף. וכן חדר או אולם המשמש לדיון או להרצאה.

<שמרית שקד:>
לדיון או להרצאה או לישיבה.

<חגי לוין:>
כשזה במקום סגור.

<היו"ר מירב בן ארי:>
אנחנו לא עושים כל דיון בחוץ.

אנחנו נשארים עם ההגדרה המצומצמת.

<יהודה גליק (הליכוד):>
הרעיון הוא שכשאני בא למקום, הזמינו אותי לאירוע, אני לא רוצה למות. זה הרעיון.

<היו"ר מירב בן ארי:>
אבל אמרת כבר ארבע פעמים שאתה לא רוצה למות וגם אף אחד לא רוצה שתמות.

<יהודה גליק (הליכוד):>
את מחליטה על אירוע תרבות.

<היו"ר מירב בן ארי:>
אני לא מחליטה. אני שומעת את משרדי הממשלה. אני שומעת מה אמר משרד המשפטים, מה אמר השלטון המקומי, מה אמר משרד הבריאות.

<יהודה גליק (הליכוד):>
השלטון המקומי אמר שהמילה תרבות היא לא מילה משפטית.

<היו"ר מירב בן ארי:>
זה לא יעזור. הרשימה כרגע, אנחנו מקבלים את העמדה של המשרד. מה שנמצא כאן שנמצא בחוץ, אותם אירועים שנמצאים בחוץ. זה מה שאנחנו הולכים לקדם. אתה רוצה דברים אחרים, תביא את זה בחוק, אם אתה רוצה. אתה לא יכול כל אירוע תרבותי בחוץ להכניס אותו כאן, לא מבחינת השלטון המקומי והאפשרות שלהם לאכוף את זה ולא מבחינת משרד המשפטים. יהודה, אני מסבירה לך.

<יהודה גליק (הליכוד):>
מה? זה להפך.

<היו"ר מירב בן ארי:>
כי אני שומעת את היועצים המשפטיים.

<יהודה גליק (הליכוד):>
להפך. אני שמעתי כאן כרגע את אדון האוזנר. גם נציגת השלטון המקומי לא רוצה שהפקח יצטרך להתחיל לבחון האם זה אירוע כזה או לא אירוע כזה.

<היו"ר מירב בן ארי:>
לא. היא רוצה הגדרה ברורה.

<יהודה גליק (הליכוד):>
אז הגדרה ברורה, זה אירוע מאורגן. התקהלות מאורגנת.

<היו"ר מירב בן ארי:>
אנחנו ממשיכים עם זה. אתה מוזמן לפנות ליושב ראש הוועדה ולהגיד לו את כל ההערות שלך הרלוונטיות. אנחנו נשארים כרגע בהגדרה של משרד הבריאות.

<שמרית שקד:>
אנחנו בעצם מצמצמים את ההגדרה של משרד הבריאות רק לאירועים.

<חגי לוין:>
אם הולכים לפי מה שהמנכ"ל אמר, הוא אמר אירוע תרבות וספורט. כשרוצים, מקבלים את עמדתו, וכשלא רוצים – לא מקבלים.
<היו"ר מירב בן ארי:>
נאמר שלספורט יש כללים אחרים. אמרה נציגת משרד המשפטים שיש כללים אחרים לספורט.

<נינה כהן קורן:>
אצטדיונים. מגרשי ספורט בחוץ.

<היו"ר מירב בן ארי:>
חוץ מאצטדיונים, כדורעף חופים בנתניה, בפולג. אירוע כדורעף חופים, הפנינג. תחרות גלישה בשבוע שעבר בנתניה.

<רות דיין מדר:>
השאלה אם זה תחום או לא תחום.

<היו"ר מירב בן ארי:>
תחום. הוא תחום עם שוטרים ועם אבטחה. גם ספורט חופים וגם תחרות גלישה בנתניה. מה את אומרת, פקחים יכולים להיכנס?

<רות דיין מדר:>
לא יודעת. פקחים אמורים להגיע לכל מקום שם יש קריאה אליהם, בגדול. אני לא יודעת.

<היו"ר מירב בן ארי:>
אירוע ספורטיבי תחום שלא באצטדיון, מוגדר או לא מוגדר?

<רות דיין מדר:>
עוד מעט נגיע לספורט. יש כאן סעיף.

<היו"ר מירב בן ארי:>
אני צריכה שנציגת משרד המשפטים תחזור ותגיד לי אם זה מוגדר או לא מוגדר, אירועים שהם ספורטיביים בחוץ, לא באצטדיון.

<אודי קלינר:>
רק אם זה מקום שמיועד לזה, כי מקום פתוח שמיועד לספורט, זה כן מוגדר. אם זה משהו שהוא חד פעמי, לא מוגדר.

<היו"ר מירב בן ארי:>
לא חד פעמי.

<אודי קלינר:>
אז זה מיועד.

<שמרית שקד:>
מקום שמיועד לספורט.

<אודי קלינר:>
זה כבר מוגדר בחוק.

<קריאה:>
למה? תחרות גלישה. היא דיברה על תחרות גלישה. תחרות גלישה, זה לא.

<שמרית שקד:>
בסעיף 2(3) יש התייחסות לספורט.

<עמוס האוזנר:>
גברתי היושבת ראש, אני הייתי מציע להוסיף את המילה "בידור". 

<יהודה גליק (הליכוד):>
למה לא אירוע פוליטי?

<היו"ר מירב בן ארי:>
נציגת משרד המשפטים, אנחנו צריכים שתהיי כאן כי יש לנו כאן סוגיות.

<לילך וגנר:>
אני ממש מתנצלת. פשוט יש לי דיון בוועדת החוקה ויש לי בעיה כי הדיון כאן התחיל באיחור.

<היו"ר מירב בן ארי:>
את צודקת.

<שמרית שקד:>
גברתי היושבת ראש, ברשותך, אני אבקש להבין את ההחלטה. במקום אירוע תרבות, אנחנו כרגע מנינו את המטרות הספציפיות - קולנוע, תיאטרון, הופעות, קונצרטים, אופרה, מחול.

<חגי לוין:>
ודיון, הרצאה וישיבות. זה החוק. אם הולכים לפי התקנה, צריך ללכת לפי התקנה.

<יהודה גליק (הליכוד):>
למה לפרט?

<קריאה:>
תפסת מרובה לא תפסת.

<יהודה גליק (הליכוד):>
אז אל תפרט.

<חגי לוין:>
אירוע הוא דבר ברור. כולם יודעים מה זה אירוע.

<יהודה גליק (הליכוד):>
למה שאירוע פוליטי יחייב אותם לעשן?

<היו"ר מירב בן ארי:>
אפשר להמשיך?

<שמרית שקד:>
כן. אנחנו עוברים לפרט 2. 

<יהודה גליק (הליכוד):>
מה החלטנו?

<היו"ר מירב בן ארי:>
אמרתי לך, תגיש את ההסתייגות שלך ליושב ראש הוועדה.

<שמרית שקד:>
במקום פרט 2 יבוא.

בפרט 2 בעצם לא עשינו תיקון מעבר למה שהוחלט. יש איזושהי הבהרה. כאשר אנחנו מדברים על טווח של עשרה מטרים מהכניסה או היציאה, זה יהיה למעט מקום מגורים הנמצא בטווח האמור,.

<היו"ר מירב בן ארי:>
הבית מול בית החולים.

<קריאה:>
בית מגורים.

<שמרית שקד:>
למעט בית מגורים?

<היו"ר מירב בן ארי:>
כן.

<רות דיין מדר:>
אם כן, מי אחראי לעשרה מטרים שבחוץ?

<היו"ר מירב בן ארי:>
בית מגורים, בבית שלו. תיקנו לבית. אם הבית שלו עשרה מטרים.

<קריאה:>
אולי אפשר להבהיר שזה בתוך הבית.

<היו"ר מירב בן ארי:>
כתבתי. בית המגורים. 

<חגי לוין:>
כתוב מקום מגורים.

<היו"ר מירב בן ארי:>
זה תוקן. בית מגורים. 

<חגי לוין:>
אם זה מעונות בתוך בית החולים? מותר לעשן במעונות ושייכנס לתוך בית החולים?

<היו"ר מירב בן ארי:>
"כל מקום בתוך בית החולים או במרפאה לרבות חצר המוסד וכן באזור הכניסה או היציאה לבית החולים או למרפאה". מעונות הם חלק מבית החולים. כתוב לך. כל מקום. דווקא יש לך כאן הגדרה רחבה יותר. כל מקום בבית החולים.

<רות דיין מדר:>
לא זאת הייתה המטרה. איפה משרד הבריאות?

<היו"ר מירב בן ארי:>
ההגדרה כאן מאוד רחבה. היא מקיפה את כל מקום בבית החולים.

<אודי קלינר:>
זו בדיוק המטרה. המטרה שזה יהיה אלא אם כן הוגדר.

<היו"ר מירב בן ארי:>
כן. אלא אם כן הוגדר.

<שמרית שקד:>
אני חושבת שאם אתה מדבר על מגורים של צוות שנמצאים בתוך בית החולים - - -

<היו"ר מירב בן ארי:>
אז בתוך המגורים של הצוות יש מקום.

<שמרית שקד:>
לא לזה התכוונו אבל זאת תהיה המשמעות.

<אודי קלינר:>
מה זאת אומרת זאת תהיה המשמעות?

<קריאה:>
בתוך הבית מותר לעשן?

<שמרית שקד:>
המשמעות תהיה שאם יש בית מגורים שנמצא בתוך בית החולים לצוות, שם יהיה מותר לעשן.

<חגי לוין:>
ברור שאסור. אני רופא שעכשיו בא לעבוד בבית חולים תל השומר. יתכן שאני אקבל חדר מעונות שקודם לכן עישנו בו? יתכן שהשותף שלי לחדר או שכני יהיה מעשן? ברור שלא. זה בכלל לא הגיוני מה שאת אומרת. זאת אומרת שבמעונות בבית חולים מותר לעשן? ברור שאסור.

<קריאה:>
זה הפרדוכס הכי גדול.

<שמרית שקד:>
אני אומרת מה המשמעות של הסעיף.

<חגי לוין:>
צריך לתקן אותו.

<היו"ר מירב בן ארי:>
אין מי שיאכוף את זה. החוק מתעסק במקומות ציבוריים.

<אודי קלינר:>
זה לא בית פרטי. אני מרכז בית חולים הדסה נקי מעישון, תחום שאני עוסק בו שנים רבות. אתם יודעים מה זה אומר בית חולים נקי מעישון. כוונת המחוקק שבית החולים, לרבות כל השטח שבו, יהיה נקי מעישון. 

<היו"ר מירב בן ארי:>
לא. אדוני, הנושא של חדר מגורים הוחרג גם במעונות סטודנטים. גם במל"ג, נכון?

<שמרית שקד:>
כן. חדר מגורים בו גר הסטודנט.

<היו"ר מירב בן ארי:>
מגורים. מגורים שבו הם גרים. לא עובדים. גרים בו. צוות רפואי גר במגורים האלה, אז הם לא בתוך החוק הזה.
<חגי לוין:>
למה צריך את ההחרגה הזאת?

<שמרית שקד:>
אני אסביר. ההחרגה הזאת נולדה בגלל שאנחנו לקחנו טווח של עשרה מטרים מהכניסה או מהיציאה. בעצם הבהרנו שככל שאנחנו חורגים עשרה מטרים מבית החולים, בתים לא התכוונו להכיל.

<היו"ר מירב בן ארי:>
הרציונל של המחוקק הוא למנוע פגיעה באחרים. זה הרציונל. אם אדם בגיר, עם כל הכבוד, החליט לעשן עם עצמו בחדר שלו, בואו, יש לנו קצת גישה פטרנליסטית כאן. אני לא מעשנת, אני לא אשב בבית שלי ואעשן, אבל אני לא יכולה למנוע מאותו אדם, אפילו רופא – אני מודה שאחד הרופאים שלי מעשן – שהוא יושב במעונות שלו או בחדרים הפרטיים שלו ומעשן. ראשית, הם לא יכולים לאכוף, שנית, אנחנו גם לא רוצים לעשות דבר כזה. אני אומרת לך בכנות. אנחנו כמחוקק רוצים למנוע עישון כדי למנוע פגיעה באחרים. זו מטרת החוק. אם אדם בגיר יושב ואופן מודע מחליט לעשן בבית שלו, אנחנו גם צריכים להבין את כוונת המחוקק.

<חגי לוין:>
אבל החוק הוא חוק למניעת עישון במקומות ציבוריים. 

<היו"ר מירב בן ארי:>
כן, אבל זה בבית הפרטי שלו. זה במעונות שלו.

<חגי לוין:>
החוק נקרא החוק למניעת עישון במקומות ציבוריים.

<יהודה גליק (הליכוד):>
אתה לא יכול למנוע מבן אדם לעשן בבית שלו. יש גבול.

<שמרית שקד:>
אני מסכימה שזה מובן מאליו שהחוק התכוון לחול רק על מקומות ציבוריים. לא דייקנו בדיוק מה כולל בעשרה מטרים האלו.

<יהודה גליק (הליכוד):>
יש כאן סתירה בין 2 ל-2(א). ב-2 כתוב שהוא הטווח של עשרה מטרים מהכניסה או מהיציאה. ב-2(א) כתוב עשרה מטרים מהבניין. 

<היו"ר מירב בן ארי:>
שינינו את זה.

<שמרית שקד:>
לה שני דברים שונים. 2 אומר איפה איסור העישון ו-(א) אומר איפה מותר.

<יהודה גליק (הליכוד):>
אני אסביר את השאלה. מה קורה, וזה קורה גם במשרדים ממשלתיים וגם אצל בני אדם, יוצאים החוצה לעשן, הם מעשנים מתחת לחלון. זה לא ליד הכניסה אבל זה ליד הבניין. לכן לדעתי עשרה מטרים לא צריכים להיות מהכניסה או מהיציאה אלא עשרה מטרים צריכים להיות מהבניין.

<היו"ר מירב בן ארי:>
מחקנו מהכניסה והיציאה.

<שמרית שקד:>
זה אזור עישון. אזור עישון צריך להיות לפחות עשרה מטרים מהבניין.

<היו"ר מירב בן ארי:>
הנה. נמחק כניסה ויציאה.

<יהודה גליק (הליכוד):>
אבל גם בסעיף 2 – לא ב-2(א) – בטווח של עשרה מטרים.

<שמרית שקד:>
לרבות חצר המוסד. אם יש חצר למוסד, הוא לא יכול לעשן בכלל בתחום חצר המוסד.

<היו"ר מירב בן ארי:>
אבל גם ב-2 יש לך מהכניסה או מהיציאה.

<יהודה גליק (הליכוד):>
זה מה שאני שואל, לגבי 2. מופיע טווח של עשרה מטרים מהכניסה והיציאה.

<היו"ר מירב בן ארי:>
אבל זה יותר מחמיר. תחשוב. אלה לא עשרה מטרים מהבניין אלא אלה עשרה מטרים מהכניסה.

<יהודה גליק (הליכוד):>
הבנתי.

<היו"ר מירב בן ארי:>
לפעמים אני מתקנת לטובתך.

<יהודה גליק (הליכוד):>
בסדר.

<חגי לוין:>
לא לטובתו. לטובת הציבור.

<יהודה גליק (הליכוד):>
זה גם לטובתו כי זה בנפשו.

אנחנו ממשיכים.

<חגי לוין:>
אומרים כאילו זה תקדים. תראו את פריט 5 הקיים בתוספת הנוכחית. פריט 5 לא בצו אלא בתוספת הנוכחית. כל מקום במוסד חינוך לרבות חצר המוסד, מגורי תלמידים וכן באזור הכניסה או היציאה בטווח של עשרה מטרים מהכניסה או היציאה.

החוק הזה נחקק ב-1983. פתח יושב ראש הוועדה ומנכ"ל משרד הבריאות בדיון הקודם. אנחנו ב-2018. אנחנו חייבים להרחיב הרבה יותר.

<היו"ר מירב בן ארי:>
אנחנו מרחיבים כאן ומרחיבים כאן ומרחיבים כאן. זה מה שאנחנו עושים בצו הזה. זה צו הרחבה. עכשיו שמתי לב שיהודה רצה לעשות משהו והרחבנו עוד. בואו נמשיך. אם נמשיך כך, לעולם לא נרחיב.

<שמרית שקד:>
פריט 2(ב). אני יודעת שהתקיים בו דיון ולהבנתי הדיון נסגר אלא אם תרצי לפתוח אותו שוב.

<היו"ר מירב בן ארי:>
לא. אני לא רוצה לפתוח דיון שנסגר. יש לי מספיק דיונים כאן שנפתחים.

<חגי לוין:>
זה סעיף אבסורדי. אנחנו מחזירים בכוח את המצב 35 שנים אחורנית. אנחנו כאן לא מרחיבים. היום אסור לעשן במקום הזה.

<היו"ר מירב בן ארי:>
אלי אלאלוף יושב ראש הוועדה כבר אמר את דברו ואני לא נכנסת לזה.

<חגי לוין:>
אמר, אבל לא הייתה הצבעה.

<היו"ר מירב בן ארי:>
אין הצבעה על סעיף. מצביעים על צו.

<חגי לוין:>
סליחה גברתי, אני הייתי בדיון הקודם.

<היו"ר מירב בן ארי:>
אדוני, גם היום אין הצבעה. תן לי להתקדם.

<חגי לוין:>
אבל מה שהוא אמר - - -

<היו"ר מירב בן ארי:>
דבר אתי. אני לא יכולה להיכנס. אני מתעסקת בדברים שלא נפתחו. הוא כבר סגר את זה.

<חגי לוין:>
לא, הוא לא סגר. 

<היו"ר מירב בן ארי:>
אז תדבר אתו. הוא אמר לי שהעניין סגור.

<חגי לוין:>
איך סגור? הוא חיכה לחבר הכנסת גליק. זה כתוב בפרוטוקול. הוא חיכה לחבר הכנסת גליק לשמוע הערות ממנו. כך הוא אמר. זה כתוב בפרוטוקול.

<היו"ר מירב בן ארי:>
לגבי הכנסת לא סגרנו. לגבי הכנסת, אנחנו בדיון עם יושב ראש הכנסת. זה לא סגור.

<קריאה:>
לזה הוא התכוון שהוא מחכה לחבר הכנסת גליק. לגבי המוסדות הפסיכיאטריים.

<חגי לוין:>
לא. הוא אמר את זה על כל הדיון. הוא אמר את זה בהתחלת הדיון. הוא לא אמר את זה על סעיף ספציפי. הוא אמר את זה מראש. הוא אמר שלא תהיה הצבעה כי הוא מחכה לחבר הכנסת גליק.

<היו"ר מירב בן ארי:>
בכל מקרה אין היום הצבעה. נמשיך.

<שמרית שקד:>
"בפרט 12. במקום חדר או אולם, יבוא".
<חגי לוין:>
אני רוצה להביא לידיעת גברתי שיש לנו כאן מכתב של אח שעובד במחלקה הזאת ויכריחו אותו - - -

<היו"ר מירב בן ארי:>
אתה תביא את זה לאלאלוף.

<שמרית שקד:>
כאן, בפרט 12, במקום חדר או אולם יבוא מקום תחום. במקום המשמש, יבוא המיועד, ובמקום בריכת שחייה יבוא מגרשי ספורט.

בפרט 12(א) המלים "שאינם במבנה" – יימחקו.

בפרט 13, אותו דבר. יש כאן תיקון. "בסופו יבוא לרבות החצר וכן באזור הכניסה או היציאה בטווח של עשרה מטרים מהכניסה או היציאה".

כאן אנחנו דיברנו על כך שזה הנושא של הגנים, הנושא של אזור הכניסה או היציאה בטווח של עשרה מטרים ירד. גם כאן אנחנו נוסיף "למעט בית מגורים הנמצא בטווח האמור".

<היו"ר מירב בן ארי:>
בית מגורים.

<עמוס האוזנר:>
הוא לא ירד. הוא יעבור לפריט אחר.

<שמרית שקד:>
ירד לפריט אחר.

אחרי פרט 13 יבוא:

13(א) – גן שעשועים לילדים הפתוח לציבור.

<רות דיין מדר:>
אנחנו מתנגדים. 

<היו"ר מירב בן ארי:>
למה את מתנגדת?

<רות דיין מדר:>
אני רוצה להסביר.

<היו"ר מירב בן ארי:>
אבל יש כאן כמה סעיפים. קראנו ארבעה.

<רות דיין מדר:>
אנחנו מתנגדים ככלל לעניין של מקום תחום כשאין הגדרה ברורה מהו המקום התחום הזה. דבר שני, לעניין גני השעשועים. אני מחלקת את זה לשתי רמות. רמה אחת היא רמת המחזיק שאנחנו כבעלים, כרשות מקומית שהיא בעלים לדוגמה על בעל שעשועים, ופעם שנייה על הפיקוח כפקח שבא ועושה את עבודתו. אנחנו מנהלים את המקום ואנחנו אחראיים על בטיחות המקום אבל אנחנו לא מנהלים אותו ביום יום. זה לא כמו שמנהלים בית חולים. זה גן שעשועים שפתוח לטובת כלל הציבור. כך גם מתקני כושר לסוגיית מקום תחום שזה מתקן ספורט. 

אני לא יכולה למלא את חובותיי כמחזיקה, כבעלים.

<היו"ר מירב בן ארי:>
אני לא מבינה. יושבת משפחה בגן שעשועים עם הילדים הקטנים שלה ומישהו מעשן. מה את אומרת לי?

<רות דיין מדר:>
לא כפקח. כפקח אני אעשה את העבודה שלי. אני מדברת על האחריות שלי כמחזיק, כבעלים של המקום.

החוק הוא חוק פלילי והוא מטיל עלי אחריות כבעלים. 

<יהודה גליק (הליכוד):>
אף אחד לא מצפה - - -

<היו"ר מירב בן ארי:>
רגע, מה את חושבת, שאם המשפחה תעשן, אפשר יהיה לתבוע את העירייה? מזה את חוששת?

<רות דיין מדר:>
בוודאי. כי היא כבעלים הייתה צריכה להיות שם, לפקח ולעשות.

<יהודה גליק (הליכוד):>
לא. 

<רות דיין מדר:>
תנו לי בבקשה להסביר עד הסוף. הבקשה שלנו היא שנתלה שלט. אנחנו מוכנים לעשות חלק מהדברים שנדרשים. לשים שלט.

<היו"ר מירב בן ארי:>
אני מבינה אותך. 

<רות דיין מדר:>
לוודא שלא תהיה מאפרה אבל כבעלים, אחריות?

<יהודה גליק (הליכוד):>
אבל אם אני מתקשר ואומר לך - - -

<היו"ר מירב בן ארי:>
לא, יהודה, בזה אין בעיה. אפשר להתקשר ויבוא פקח. הבעיה שלה היא שהיא אומרת שהיא, שיש לה אלפי גני שעשועים, יש לה פתח לתביעות. עכשיו אתה תיכנס עם המשפחה, מישהו יעשן, אתה לא תתקשר אליה אלא אתה תגיש תביעה, תצלם ותגיש תביעה לרשות המקומית.

<קריאה:>
יבוא השופט ויגיד שאין שום הגיון שאתה תעמיד פקח בכל גן שעשועים.

<היו"ר מירב בן ארי:>
השאלה מה החוק אומר.

<יהודה גליק (הליכוד):>
במקום לצלם, שירים טלפון.

<רות דיין מדר:>
אבל מדובר כאן באחריות פלילית.

<יהודה גליק (הליכוד):>
נכון. זה סביר.

<רות דיין מדר:>
על עובד ציבור. כל עובד ציבור יצטרך לשכנע את בית המשפט שהוא עשה ככל שביכולתו כדי למנוע את העבירה. איך הוא עשה?

<היו"ר מירב בן ארי:>
אני כבר הבנתי את הבעיה. יהודה, אני כמוך, אני חושבת שאתה יושב ומזמין פקח.

<רות דיין מדר:>
לא מדובר על הפקח. על המחזיק.

<היו"ר מירב בן ארי:>
אני מבינה מה שיהודה אומר. האדם הסביר שיושב עם משפחתו, מישהו מעשן, היה מתקשר ואומר לרשות. האדם הסביר, זה מה שהוא היה עושה. אבל אנחנו כמחוקק צריכים לתת את הראייה המרחבית יותר, ההוליסטית ובראייה המרחבית יבוא אדם טרחן במיוחד ויגיד שהוא ישב, ובמקום להתקשר לעירייה להזמין פקח, הוא הלך והגיש כתב תביעה נגד העירייה.

<עמוס האוזנר:>
החוק בנוי לזה. יש שם בסעיף 2(א) מנגנוני הגנה למחזיק מעל ומעבר, הרבה יותר. יש המוני מנגנוני הגנה.

<היו"ר מירב בן ארי:>
אני רוצה לשמוע את משרד הבריאות ולא ממך. כשאני אפנה אליך, אתה תדבר.

<נינה כהן קורן:>
החוק באמת קובע שמחזיר במקום צריך לפקח ולעשות כל שניתן לעשות למניעת העבירות ואז הוא מגדיר איזושהי חזקה כיצד מחזיק יכול לעמוד בחובה הזאת. החוק קובע אם הוא צריך לפנות לאדם שמעשן, אני אפנה אותך לסעיף 2.

<היו"ר מירב בן ארי:>
זה בחוק המקורי.

<נינה כהן קורן:>
כן. דבר ראשון הוא קובע שצריך לפנות לאדם שמעשן.

<היו"ר מירב בן ארי:>
זה הפקח.

<רות דיין מדר:>
לא. המחזיק.

<נינה כהן קורן:>
המחזיק במקום.

<רות דיין מדר:>
אני כרשות מקומית, אני מחזיקה את גן השעשועים, זה מה שאני צריכה לעשות, עוד לפני הפקח.

<נינה כהן קורן:>
הוא פונה לאדם שמעשן ומבקש ממנו לחדול מהמעשה. אם זה לא עוזר, הוא צריך לפנות לפקח ולהתלונן בפניו.

<היו"ר מירב בן ארי:>
אבל את בחוק לא נותנת להם סעד אוטומטי במקרה של תביעה נגד הרשות על הגן.

<נינה כהן קורן:>
נכון. אני אומרת שהסמכויות שלהם בכובע של הפיקוח, במקומות מהסוג הזה, הם בעצם אותן סמכויות של מחזיק.

<רות דיין מדר:>
לא. עובדה שהחוק מפריד. החוק נותן סמכות אחת למחזיק והחוק נותן סמכות אחרת לפקח. מה זאת אומרת? חובות האכיפה הן שונות מחובות המחזיק. זה לא נכון לעשות את זה לחוק הזה.

<נינה כהן קורן:>
אבל כשאנחנו בוחנים מה החובות - - -

<היו"ר מירב בן ארי:>
אי אפשר שכמה אנשים ידברו ביחד. אני אשאל אותך שאלה ותכף אני אשאל גם את משרד המשפטים. היום החוק – עזבו שזה מקרה נדיר ורוב האנשים לא יעשו את זה, אבל מספיק אדם אחד שייכנס לגן ציבורי, יראה אנשים מעשנים, ובמקום לפנות אליהם או להתקשר לפקח, יצלם – כי היום הכול מצולם וכל אזרח הוא צלם וכתב – ויגיש כתב תביעה, כמו שמגישים על בר.

<יהודה גליק (הליכוד):>
התשובה היא ברורה. השופט ישאל האם תלית של – תלית שלט. האם נענית לפקח – נענית לפקח. זה בדיוק מה שכתוב.

<רות דיין מדר:>
לא. זה לא רק זה.

<היו"ר מירב בן ארי:>
הוא לא הזמין פקח.

<יהודה גליק (הליכוד):>
אם הוא לא הזמין פקח, אז הוא לא.

<רות דיין מדר:>
זה לא התפקיד של המחזיק.

<עמוס האוזנר:>
אני ניסחתי.

<היו"ר מירב בן ארי:>
אדוני, רגע. יש כאן משרדי ממשלה לפניך, עם כל הכבוד שניסחת וכתבת ועשית. חכה. יש לי כאן אחריות כוועדה. 

<נינה כהן קורן:>
כתוב שהמחזיק צריך לפנות אל האדם שמעשן או מחזיק סיגריה ולבקש ממנו שיפסיק. 

<היו"ר מירב בן ארי:>
לא בא פקח. לא בא. 

<נינה כהן קורן:>
עוד לפני כן. מקום כמו מתנ"ס או ספרייה או פאב או לא משנה - - -

<היו"ר מירב בן ארי:>
אין מחזיק. הבן אדם הלך עם משפחתו לגן שעשועים. ראה ארבעה ילדים צעירים מעשנים. לא פנה, לא ביקש, לא אמר שלהם שיש כאן שלט, זה לא נעים מול הילדים שלו. לא עשה את זה. הלך והגיש תביעה. נכון שהשופט יכול לשאול אותו אם הוא עשה כך וכך - - -

<עמוס האוזנר:>
יש פסיקה.

<היו"ר מירב בן ארי:>
אני שואלת אותך, משרד הבריאות.

<נינה כהן קורן:>
החוק לא נותן.
<היו"ר מירב בן ארי:>
משרד המשפטים.

<לילך וגנר:>
הסעיף שרלוונטי הוא לא סעיף (ב) אלא רק סעיף (א), שהוא צריך לעשות כל שניתן למניעת עבירות. המשמעות של כל שניתן בהקשר של חובות כאלה, היא במסגרת הקצאת משאבים סבירה ונתונים נוספים. אני לא יכולה להגיד באופן חד משמעי שבמצב כזה יגידו שאין שום אחריות לרשות המקומית אך מאוד מאוד סביר להניח שהסעיף יפורש כאשר מדובר על רשות מקומית שיש לה חובות רבות והיא פועלת במסגרת הקצאת משאבים נתונה ומספרי פקחים נתונים, שלא יידרש ממנה לעשות מה שהיא לא מסוגלת לעשות ולהקצות לכל גן שעשועים פקח שיוודא שלא מעשנים בו.

<רות דיין מדר:>
אבל זה לא פקח. זה עניין של מחזיק.

<היו"ר מירב בן ארי:>
הנקודה ברורה.

<עמוס האוזנר:>
גברתי, את הבעיות בגני השעשועים היא לא רק מאנשים שנמצאים מסביב אלא הילדים פשוט לוקחים את הבדלים ואוכלים אותם. לכן אנחנו מקפידים במיוחד בסעיף הזה של גני השעשועים. זאת הייתה הצעת חוק פרטית. 

<היו"ר מירב בן ארי:>
אני יודעת. זאת גם הצעת חוק שלי לגבי גני שעשועים. אני מכירה את הצעת החוק.

<רות דיין מדר:>
אנחנו בעד.

<עמוס האוזנר:>
זו הייתה הסיבה להצעת החוק הזאת כי בגני שעשועים זה לא רק שאנשים נפגעים מהעישון עצמו אלא הילדים לוקחים את הבדלים. זה מפגע ציבורי ממדרגה ראשונה ולכן דווקא בסעיף הזה חשוב להחמיר הרבה יותר מאשר בסעיפים האחרים.

<היו"ר מירב בן ארי:>
אין לי עניין להחמיר. אני לא נגד החמרה.

<יהודה גליק (הליכוד):>
נדמה לי שהנקודה ברורה.

<רות דיין מדר:>
סעיף 2(א) מגדיר בדיוק מה התפקיד של המחזיק. אנחנו אומרים שמאחר והרשות המקומית, לצורך הגדרה משפטית, נחשב כמחזיק לגן שעשועים, למתקני כושר, למגרש טניס, היא אחראית כמחזיק אבל היא לא בעלים במקום כמו מתנ"ס, כמו ספרייה, כמו כל מקום אחר ששם אחריות והרשות המקומית לא מתחמקת מהאחריות שלה.

אנחנו מציעים שני דברים. אנחנו אומרים אכן אסור לעשן במקומות כאלה ואנחנו מציעים שראשית, נשים שלט, ושנית, נוודא שלא יהיו מאפרות, ושלישית, יתקשרו לפקח - הוא יגיע אבל אנחנו כמחזיקים, כבעלים, לא יכולים להיות שם.

זה חוק פלילי. זה לא חוק מינהלי.

<עמוס האוזנר:>
אבל אתם בניגוד עניינים כאן.

<רות דיין מדר:>
אנשים יקבלו תיק פלילי ולא משנה גם מה ייסגר בסוף.

<היו"ר מירב בן ארי:>
הבנתי את העניין הזה. היום היא מחויבת לשלט.

<שמרית שקד:>
לא. בגן שעשועים היא לא חייבת לשים שלט.

<רות דיין מדר:>
מה זאת אומרת? היא המחזיק. אני גם המחזיק בגן שעשועים.

<שמרית שקד:>
באיזה אמצעים אתם כן יכולים לנקוט כדי למנוע את העישון. מה אתם כן יכולים לעשות?

<רות דיין מדר:>
לשים שלט, לא לשים מאפרה ואם יתקשרו – פקח יגיע. 

<שמרית שקד:>
אין נניח מצלמות שמצלמות את המקום?

<רות דיין מדר:>
אני לא יודעת. אני יכולה לשים ברהט מצלמה? באמת. 

<יהודה גליק (הליכוד):>
אין ציפייה לזה.

<היו"ר מירב בן ארי:>
אין ציפייה. הנקודה ברורה. איפה כתובה האחריות שלהם לגבי השלט?

<רות דיין מדר:>
בסעיף 2(א). 

<שמרית שקד:>
ברגע שאנחנו כותבים גן שעשועים לילדים הפתוח לציבור, בתוך התוספת המשמעות היא שחלות עליה כל הוראות החוק. כרגע אנחנו לא מתקנים את החוק ולכן אין לנו אפשרות להחליט שחלק מהוראות החוק יחולו וחלק מהוראות החוק לא יחולו.

<היו"ר ממירב בן ארי:>
 את מציעה?

<רות דיין מדר:>
כמו שעשיתם עם הגננות.

<שמרית שקד:>
אם אנחנו מכניסים את גן השעשועים לתוך התוספת, המשמעות היא שחלות החובות, הן החובות של השילוט שהיא אמרה שמבחינתה זה מקובל עליה, והן החובות של מחזיק מקום ציבורי כפי שפורטו כאן. זה אומר ככל שניתן למניעת עבירות ושיראו אדם כמי שמילא אחר הוראות אותו סעיף אם הוא פנה לאדם לחדול לעשן או נקט אמצעים סבירים כדי להבטיח מניעת עבירות וגם התלונן.

<רות דיין מדר:>
צריך לשנות את ההוראה כאשר מדובר על מקום פתוח.

<היו"ר מירב בן ארי:>
לא. אני יודעת מה אתה רוצה להגיד אבל לא. 

<רות דיין מדר:>
צריך לעשות סעיף בחוק הראשי שמחריג את הרשות המקומית ולתת לה הנחיות אחרות.

<עמוס האוזנר:>
להפך. הרשות המקומית אמורה גם לשלוח את הפקחים והיא גם - - -

<רות דיין מדר:>
בסדר, היא תשלח אבל לא מדובר.

<עמוס האוזנר:>
החובות האלה הן כפולות.

<רות דיין מדר:>
אבל הרשות המקומית לא נמצאת שם כדי לפנות לאותו אדם ולהגיד לו שיפסיק לעשן.

<אלעד שפר:>
עמותת אוויר נקי. הבעיה בסוג המקומות האל ההיא שאין בעל בית. אין בעל בית שנוכח במקום.

<היו"ר מירב בן ארי:>
זה נכון.

<אלעד שפר:>
יש מקום אחד ציבורי כזה שקיים וזאת תחנת אוטובוס מקורה ברחוב. אסור לעשן שם גם היום ואמנם אין אכיפה אבל אף אחד לא מגיש תביעות נגד רשויות מקומיות. 

<קריאה:>
אתה אומר שאין תקדים לזה.

<היו"ר מירב בן ארי:>
אין תקדים. 

<רות דיין מדר:>
חסרים תקדימים?

<אלעד שפר:>
אין תקדימים. זה קיים כבר כמה שנים טובות.

<יהודה גליק (הליכוד):>
אפשר להשאיר את זה ואין שום חשש.

<רות דיין מדר:>
אם היית עובד רשות מקומית, לא היית רוצה שיפתחו נגדך תיק פלילי על זה שכמחזיק לא עשית את האמור עליך.

<היו"ר מירב בן ארי:>
בחוק יש מספיק הגנות.

<רות דיין מדר:>
איזה הגנות יש? אין שום הגנה. החוק הוא חוק מאוד ברור.

<היו"ר מירב בן ארי:>
הנה. נקט באמצעים סבירים.

<רות דיין מדר:>
לא. זאת רק ההתחלה של הסעיף. צריך להמשיך לקרוא את הסעיף ולראות מה הוא אומר. 

<היו"ר מירב בן ארי:>
מה הוא אומר?

<שמרית שקד:>
התלונן בין בעצמו ובין באמצעות אחר מטעמו ובפני המפקח כמשמעותו.

<לילך וגנר:>
אבל הסעיף הזה לא רלוונטי.

<רות דיין מדר:>
אז תגידו שלרשות המקומית הוא לא רלוונטי. 

<לילך וגנר:>
הסעיף היחיד שרלוונטי לרשות המקומית הוא סעיף 2א(א).

<יהודה גליק (הליכוד):>
שילוט.

<לילך וגנר:>
סעיף (ב) לא רלוונטי. סעיף (ב) מדבר על מחזיק חלקי כי בין היתר נדרש שהוא יפנה לרשות המקומית. הרשות המקומית תפנה לעצמה? 

<רות דיין מדר:>
יש מקומות בחוק שהרשות המקומית פונה לעצמה.

<לילך וגנר:>
חל עליה העיקרון שקבוע בסעיף (א), שהיא צריכה לעשות כל שניתן. זה מה שנדרש ממנה. ככל שניתן, זה במסגרת האמצעים והקצאת המשאבים שיש לה.

<היו"ר מירב בן ארי:>
נכון. 

<יהודה גליק (הליכוד):>
צודקת. 

<שמרית שקד:>
יש עוד משהו ממש קטן. אותו תיקון בפרט 7 שמדבר על משרדי ממשלה, להחריג את בית המגורים הנמצא בטווח האמור.

<חגי לוין:>
יש לי הערה לסעיף הזה. למעט אזור, צריך להיות אזור מוגדר. זה בדיוק כמו בסעיף 2(א). הכוונה היא שזאת פינת עישון מוגדרת ספציפית ולכן צריך להוסיף את המילה מוגדר לאזור.

<קריאה:>
אולי תחום.

<חגי לוין:>
בסעיף 2(א) הגדרנו מה זה פינת עישון בבית חולים. 

<שמרית שקד:>
אולי גם התיקון השני רלוונטי. הנמצא בטווח של לפחות עשרה מטרים מהכניסה או היציאה. אני חושבת שהערת הערה נכונה של אזור מוגדר, אז אני מציעה למשרד הבריאות אולי שאת אותו תיקון שעשינו שם, של לפחות עשרה מטרים לא מהכניסה או מהיציאה מהבניין אלא עשרה מטרים מהבניין.

<היו"ר מירב בן ארי:>
כן.

<לילך וגנר:>
הערת נוסח לפרט 12. כתבתם במקום חדר או אולם יבוא מקום תחום. בעיני צריך להיות גם חדר, גם אולם וגם מקום תחום כדי שזה יהיה קוהרנטי עם התיקון שעשינו לסעיף הראשון.

<שמרית שקד:>
זאת אומרת, אחרי חדר או אולם יבוא מקום תחום.

<רות דיין מדר:>
גם למקום תחום אנחנו מבקשים הגדרה ברורה, מה זה תחום. אנחנו מבקשים הגדרה לגבי הסוגיה של מקום תחום. מה זה מקום תחום, מה נכנס בהגדרת החוק של תחום.

<שמרית שקד:>
מקום תחום שמשמש. רגע, אני אקרא את הסעיף. זה יהיה עכשיו חדר או אולם או מקום תחום פתוח לציבור המיועד לפעילות גופנית או לספורט לרבות מגרשי ספורט. 

<רות דיין מדר:>
כל פעילות ספורט? גם אם עושים הליכה בפארק בגני יהושע?

<יהודה גליק (הליכוד):>
הוא לא תחום. 

<רות דיין מדר:>
יכול להיות שיש שם אזורים תחומים. ואם יש מתקני טניס שהם תחומים? גם הם?

<היו"ר מירב בן ארי:>
כן.

<רות דיין מדר:>
איך הרשות כבעלים תוכל לעשות את האחריות שלה?

<היו"ר מירב בן ארי:>
כמו עם גני השעשועים. כך במגרשי הטניס. אנחנו מצפים שאותם אנשים שנמצאים ינקטו אמצעים סבירים ואנחנו גם מצפים שמה שהם צריכים לעשות, יקרה. את יודעת, הוא נתן דוגמה מצוינת דווקא עם התחנות של האוטובוס, שגם שם יש היום את ההנחיה של החוק שאסור לעשן ועוד לא שמענו על מקרה שמישהו הלך ותבע את הרשות כי מישהו עישן לו בתחנה.

אנחנו לא נצביע כי יש שני דברים. האחד, התרבות שיהודה ידבר עם אלאלוף. גם אני אדבר אתו ונראה איך פותרים את זה. יש לנו גם את הכנסת, שגם זה נושא שנשאר פתוח מהדיון הקודם. 

<יהודה גליק (הליכוד):>
השאלה היא כשאומרים משרדי ממשלה, האם זה כולל את בית הנשיא? האם זה כולל את בתי המשפט? האם זה כולל ביטוח לאומי? אלה לא משרדי ממשלה.

<היו"ר מירב בן ארי:>
לא.

<יהודה גליק (הליכוד):>
ברגע שאת אומרת שאלה כל מוסדות הממשלה, אז כל מוסדות הממשלה כולל גם את הכנסת.

<שמרית שקד:>
כרגע לא.

<יהודה גליק (הליכוד):>
למה משרדי ממשלה כן ובתי משפט לא? למה בית הנשיא לא? למה ביטוח לאומי לא? כל הדברים האלה הם לא משרדי ממשלה. אם אנחנו אומרים מוסדות ממשלה ולא משרדי ממשלה, אז כל המוסדות של המדינה.

<שמרית שקד:>
אתה אומר לא מוסדות ממשלה אלא מוסדות המדינה.

<יהודה גליק (הליכוד):>
מוסדות המדינה. אני אומר מוסדות המדינה.

אגב, היועץ המשפטי של הכנסת אמר לי שאם זה מה שיהיה כתוב - - -

<היו"ר מירב בן ארי:>
אין בעיה. אנחנו הולכים עם היועץ המשפטי ליושב ראש הכנסת. אתה יודע את זה.

<חגי לוין:>
הערה אחת לסעיף 8. סעיף חדש, 24. שוב, אותו סעיף כמו 2(א) למעט אזור מוגדר. פשוט למעט אזור מוגדר. שהאזור יהיה מוגדר. 

<היו"ר מירב בן ארי:>
אנחנו נעבור בכל מקום ונראה.

<חגי לוין:>
כיוון שאנחנו מדברים כאן בדיני נפשות, אני באמת שואל האם אפשר להצביע היום על נוסח מצומצם.

<היו"ר מירב בן ארי:>
לא, כי הכנסת בחוץ.
<אודי קלינר:>
אנחנו לא מתנגדים. כל המקומות שאמרתם, מבחינתנו - - -

<יהודה גליק (הליכוד):>
אז מוסדות המדינה. מה לגבי עירייה? עיריית תל אביב. מותר שם לעשן או אסור שם לעשן?

<לילך וגנר:>
אסור. זה נכנס למקומות עבודה.

<יהודה גליק (הליכוד):>
מה ההבדל בין בית משפט לבין שירות התעסוקה? למה במקום משרדי ממשלה לא לומר מוסדות המדינה?

<אודי קלינר:>
גם לזה אין לי התנגדות עקרונית לצורך העניין.

<יהודה גליק (הליכוד):>
מוסדות המדינה. אנחנו יכולים לכתוב מוסדות המדינה? אני רוצה לשמוע את התשובה.

<אודי קלינר:>
אין התנגדות.

<היו"ר מירב בן ארי:>
להם אין התנגדות. זה לא העניין. זה לא משרד הבריאות אלא זה משרד המשפטים. משרד המשפטים, שמעת את הדברים.

<לילך וגנר:>
אני צריכה לבדוק את זה, האם יש מונח כזה ומה הוא כולל. 

<היו"ר מירב בן ארי:>
יהודה, היא תבדוק את העניין של מוסדות.

<יהודה גליק (הליכוד):>
אין באמת הגיון שיש הבדל בין בית משפט לבין שירות התעסוקה.

<היו"ר מירב בן ארי:>
יהודה, אנחנו חייבים לסיים.

<עמוס האוזנר:>
גברתי, לגבי הוראת השעה. שלוש שנים זה המון זמן. 

<היו"ר מירב בן ארי:>
אני רוצה לסכם. הדיון מסתיים. יהודה, אתה תדבר עם יושב ראש הוועדה לגבי התרבות. גם אני אדבר אתו. גם נושא הכנסת נשאר פתוח וזה הולך ליושב ראש הכנסת. לגבי מוסדות המדינה, משרד המשפטים ייתן תשובה על המושג של מוסדות המדינה.

אני מודה לכולכם. תודה רבה. כל שאר הנושאים סגורים. אנחנו נביא את זה בימים הקרובים. הישיבה נעולה.

<הישיבה ננעלה בשעה 14:20.>

